SKUODO RAJONO SAVIVALDYBĖS TARYBA

SPRENDIMAS

DĖL SKUODO RAJONO SAVIVALDYBĖS KVARTALO ENERGINIO EFEKTYVUMO DIDINIMO PROGRAMOS PATVIRTINIMO

2018 m. balandžio 26 d. Nr. T9-77

Skuodas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“, Lietuvos Respublikos Vyriausybės 2016 m. birželio 1 d. nutarimu Nr. 547 „Dėl Kvartalų energinio efektyvumo didinimo programų rengimo ir įgyvendinimo tvarkos aprašo patvirtinimo“ patvirtinto Kvartalų energinio efektyvumo didinimo programų rengimo ir įgyvendinimo tvarkos aprašo 10 punktu bei atsižvelgdama į atrinkto Skuodo miesto kvartalo energinio efektyvumo didinimo galimybes, Skuodo rajono savivaldybės taryba n u s p r e n d ž i a:

1. Tvirtinti Skuodo rajono savivaldybės kvartalo energinio efektyvumo didinimo programą (toliau – Programą) (pridedama).

2. Programos įgyvendinimo administratoriumi paskirti VšĮ Skuodo informacijos centrą, buveinės adresas – Vytauto g. 9, 98121 Skuodas, įmonės kodas – 174585733.

3. Pavesti Savivaldybės administracijos direktoriui sudaryti Programos įgyvendinimo priežiūros grupę ir patvirtinti jos nuostatus.

4. Paskelbti sprendimą Savivaldybės interneto svetainėje www.skuodas.lt.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, Klaipėda) per vieną mėnesį nuo šio teisės akto paskelbimo arba įteikimo suinteresuotam asmeniui dienos.

Savivaldybės meras	Petras Pušinskas

PATVIRTINTA

Skuodo rajono savivaldybės tarybos

2018 m. balandžio 26 d. sprendimu Nr. T9-77

SKUODO RAJONO SAVIVALDYBĖS KVARTALO ENERGINIO EFEKTYVUMO DIDINIMO PROGRAMA

I SKYRIUS

BENDROSIOS NUOSTATOS

1. Skuodo rajono savivaldybės kvartalo energinio efektyvumo didinimo programa (toliau – Programa) parengta siekiant apibrėžti techninį bei ekonominį energijos sutaupymo potencialą įgyvendinant energinį efektyvumą didinančias ir kitas priemones.

2. Programoje vartojamos sąvokos:

2.1. Kvartalas – tai daugiabučių gyvenamųjų namų ir visuomeninių pastatų grupė, kurią riboja Vilniaus gatvė, Birutės gatvė ir šiaurinė miesto dalis (priedas).

2.2. Programos įgyvendinimo administratorius – Skuodo rajono savivaldybės (toliau – Savivaldybės) parengtai ir patvirtintai Programai įgyvendinti paskirtas asmuo (Savivaldybės įsteigtas viešasis pelno nesiekiantis juridinis asmuo, Savivaldybės įstaiga arba kita Savivaldybės kontroliuojama įmonė).

2.3. Programos įgyvendinimo priemonių planas – Savivaldybės tarybos paskirto Programos įgyvendinimo administratoriaus rengiamas dokumentas, kuriame numatytos konkrečios Programos įgyvendinimo priemonės, terminai, darbų mastas ir finansavimo šaltiniai.

2.4. Kitos Programoje vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Viešųjų pastatų energinio efektyvumo didinimo programoje, patvirtintoje Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ (toliau – Viešųjų pastatų energinio efektyvumo didinimo programa), Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“ (toliau – Daugiabučių namų atnaujinimo (modernizavimo) programa).

II SKYRIUS

PROGRAMOS ATITIKTIS EUROPOS SĄJUNGOS, LIETUVOS RESPUBLIKOS TEISĖS AKTAMS, SKUODO RAJONO SAVIVALDYBĖS PLANAVIMO DOKUMENTAMS

3. Programa atitinka Europos Sąjungos, Lietuvos Respublikos teisės aktų nuostatas, miesto planavimo dokumentus.

4. Susiję Europos Sąjungos teisės aktai:

4.1. 2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL 2010 L 153/13). Šia direktyva skatinama didinti pastatų energinį naudingumą Europos Sąjungoje atsižvelgiant į išorės klimato sąlygas ir vietos ypatybes, taip pat į patalpų mikroklimato reikalavimus ir ekonominį efektyvumą.

4.2. 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES kuria panaikinamos direktyvos 2004/8/EB ir 2006/32/EB (OL 2012 L 315/1), kurioje nustatoma bendra energijos vartojimo efektyvumo skatinimo Europos Sąjungoje priemonių sistema, siekiant užtikrinti, kad 2020 metais būtų pasiektas Europos Sąjungos valstybėse narėse 20 procentų energijos vartojimo efektyvumo tikslas ir sudarytos sąlygos toliau didinti energijos vartojimo efektyvumą.

5. Susiję Lietuvos Respublikos teisės aktai:

5.1. Energetikos įstatymas, Valstybės paramos daugiabučiams namams atnaujinti (modernizuoti) įstatymas, Šilumos ūkio įstatymas, Atsinaujinančių išteklių energetikos įstatymas, Statybos įstatymas, Lietuvos Respublikos Seimo 2012 m. birželio 26 d. nutarimas Nr. XI-2133 „Dėl Nacionalinės energetinės nepriklausomybės strategijos patvirtinimo“, Lietuvos Respublikos Vyriausybės 2004 m. rugsėjo 23 d. nutarimas Nr. 1213 „Dėl Daugiabučių namų atnaujinimo (modernizavimo) programos patvirtinimo“, Lietuvos Respublikos Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“.

6. Susijęs miesto planavimo dokumentas – Skuodo miesto bendrasis planas, patvirtintas Skuodo rajono savivaldybės tarybos 2008 m. liepos 31 d. sprendimu Nr. T9-124 „Dėl Skuodo miesto bendrojo plano tvirtinimo“.

III SKYRIUS

ESAMOS BŪKLĖS ANALIZĖ

7. Bendra informacija apie Savivaldybę:

7.1. Bendras Skuodo rajono savivaldybės teritorijos plotas – 989 kv. km.

7.2. 2018 m. pradžioje Skuodo rajono savivaldybėje gyveno 19,737 tūkst. nuolatinių gyventojų, o Skuodo mieste – 6,155 tūkst. gyventojų (Lietuvos statistikos departamento duomenimis).

7.3. Skuodo miesto daugiabučiams ir visuomeniniams pastatams šiluma tiekiama centralizuotai. Šilumos tiekėjas – UAB „Skuodo šiluma“. Bendras tinklų ilgis – 8465 m (iš jo 5153 m pakloti bekanaliai tinklai, o 3319 m tinklų dar nemodernizuoti izoliuotais vamzdžiais). Dauguma magistralinių tinklų pakeisti naujais ir atitinka keliamus reikalavimus, skirstomųjų tinklų būklė yra patenkinama. Vidutiniai šilumos tinklų nuostoliai 2017 m. sudarė 16,8 proc.

7.4. Skuodo rajono savivaldybės gatvių apšvietimo tinklo techninė būklė patenkinama, dalis šviestuvų yra pakeisti, tačiau energinę būklę būtina gerinti.

7.5. Uždaroji akcinė bendrovė „Skuodo vandenys“ Skuodo rajono savivaldybėje eksploatuoja 23 vandenvietes, 29 nuotekų perpumpavimo stotis, 5 nuotekų valyklas, 131,2 km vandentiekio, 84,6 km nuotekų, 25,0 km paviršinių nuotekų tinklų. Prie Skuodo miesto nuotekų tinklų yra prisijungę apie 98 procentai miesto gyventojų.

7.6. Skuodo rajono savivaldybės teritorija įeina į bendrą Lietuvos energijos tiekimo tinklą.

7.7. Skuodo rajono savivaldybės teritorijoje komunalinės atliekos tvarkomos pagal Skuodo rajono savivaldybės tarybos 2014 m. gruodžio 18 d. sprendimu Nr. T9-205 „Dėl Skuodo rajono savivaldybės atliekų tvarkymo taisyklių patvirtinimo“ patvirtintas Skuodo rajono savivaldybė atliekų tvarkymo taisykles. Vadovaudamasi komunalinių atliekų surinkimo Skuodo rajono savivaldybės teritorijoje ir jų transportavimo į atliekų apdorojimo įrenginius paslaugų teikimo sutartimi, komunalinių atliekų tvarkymo paslaugas Skuodo rajono savivaldybėje teikia UAB „Ekonovus“

8. Skuodo mieste dauguma daugiabučių namų yra statyti iki 1993 metų, kai galiojo senos Statybos įstatymo nuostatos, todėl šiame kvartale esantys statiniai yra energetiškai neefektyvūs, o dėl netinkamos arba nepakankamos priežiūros pastatai tampa estetiškai nepatrauklūs. Lietuvos patirtis, energetiškai atnaujinant (modernizuojant) pastatus, rodo, jog sutaupytomis lėšomis galima padengti atnaujinimo (modernizavimo) kaštus, taip pat žymiai sumažėja statinių priežiūrai skiriamos išlaidos.

Energetiškai atnaujinant (modernizuojant) statinius ne tik sutaupoma lėšų, bet ir pagerėja gyventojų gyvenimo kokybė, tačiau lieka neišspręstos kitos prieš keliasdešimt metų statytų mikrorajonų problemos – pėsčiųjų ir dviračių takų, vaikų žaidimo aikštelių, automobilių statymo vietų, privažiavimo vietų, poilsio zonų – todėl šios teritorijos ne visuomet yra patrauklios miesto gyventojams.

Dėl per mažo automobilių statymo vietų skaičiaus daugiabučių namų kiemai yra nuolat apstatyti automobiliais, kuriais važinėjama ir vaikščiojimo takais, ir vejomis – taip yra gadinamas takų grindinys, naikinami želdiniai, neauga žolė.

9. Tikėtina, jog aprašytas problemas Skuodo mieste galima būtų išspręsti, jeigu būtų kompleksiškai atnaujinamos gyvenamosios teritorijos – taip pasikeistų miesto vaizdas, gyventojų gyvenimo kokybė. Kompleksinis teritorijos atnaujinimas būtų daug efektyvesnis nei pavienių pastatų atnaujinimas.

Kadangi Skuodo rajono savivaldybė neturi patirties atnaujinant teritorijas kompleksiškai, reikia pradėti įgyvendinti šią Programą. Šio projekto įgyvendinimas prisidėtų prie miesto ekonominės plėtros, ne tik trumpalaikės, bet ir ilgalaikės, nes, pagerėjus gyventojų gyvenimo kokybei, turėtų būti stabdoma gyventojų migracija į aplinkines teritorijas.

10. Bendra informacija apie kvartalą:

10.1. Įvertinus Lietuvos Respublikos Vyriausybės rekomendaciją atsižvelgti į tuos daugiabučius gyvenamus namus, kuriuose jau įdiegtos energiją taupančios priemonės ar artimiausiu metu planuojamos diegti energinį efektyvumą didinančios priemonės, atrinkta miesto dalis – nuo Vilniaus gatvės ir miesto šiaurinė dalis. Daugiabučiai namai yra plytiniai, statyti 1968–1991 m., vidutinis šių daugiabučių amžius 35–45 m. Daugiabučiai namai, kurių sienos iš gelžbetonio plokščių, statyti 1976–1991 m. Šiame kvartale dalis langų yra sumontuoti nuo pastatų eksploatavimo pradžios, nemažai langų daugiabučiuose namuose gyventojai yra pasikeitę į mažesnio šilumos laidumo langus. Daugiabučių namų laiptinių langai pakeisti į mažesnio šilumos laidumo langus ne visuose namuose, kaip ir laiptinių ar tambūrų lauko durys. Pastatuose vėdinimas yra nepakankamas, nes juose įrengta natūrali vėdinimo sistema. Pastatų šilumos punktai atnaujinti iš dalies, arba įrengti automatizuoti šilumos punktai. Daugiausia pastatuose įrengta vienvamzdė šildymo sistema. Elektros tinklai daugelyje pastatų iki įvadų į butus neatnaujinti.

10.2. Pagrindinės charakteristikos: kvartale esančiuose daugiabučiuose namuose yra apie 842 butai, bendras daugiabučių namų naudingas plotas apie 43664 kv. m, kvartalo dydis – 36,3 ha.

Kvartale dominuoja gyvenamoji pastatų paskirtis, tačiau yra ir komercinės, paslaugų bei visuomeninės paskirties objektų. Kvartalas yra šiaurinėje miesto dalyje.

10.3. Kvartalo infrastruktūra:

10.3.1. Kvartalo teritorijoje yra 23 daugiabučiai gyvenamieji namai (14 – penkių aukštų, 6 – keturių aukštų, 3 – dviejų aukštų): Šatrijos g 3, 6, 8, 14, 29, 31, 33 ,34, 36; Algirdo g. 2, 4, 6, 8; Sodų g. 3; Vilniaus 1, 11, 15; P. Cvirkos g. 11, 13, 15, 19; Vaižganto g. 8; Birutės g. 10. Iš jų 7 daugiabučiai namai yra atnaujinti (modernizuoti), 4 daugiabučiai namai atnaujinami (modernizuojami), 1 daugiabučiui namui yra parengtas atnaujinimo (modernizavimo) investicinis planas.

Kvartale yra 9 viešieji pastatai, nuosavybės teise priklausantys Skuodo rajono savivaldybei, koeficientas sudarytų apie 1,31. Skuodo Bartuvos progimnazija (renovuota), Skuodo socialinių paslaugų šeimai centras (renovuotas), Skuodo miesto seniūnijos pastatas (renovuotas), Savivaldybės administracijos pastatas (renovuotas), Jaunimo centro pastatas, Pirminės sveikatos priežiūros centras, VšĮ Respublikinės Klaipėdos ligoninės Skuodo filialas, Skuodo lopšelis-darželis (nerenovuotas), Higienos ir sveikatingumo centras.

10.3.2. Kvartalo energinis efektyvumas – per metus kvartale vidutiniškai sunaudojama apie 4855 MWh energijos daugiabučiams namams šildyti šaltuoju metų laiku, tai būtų vidutiniškai apie 0,11 MWh/kv. m per metus, viešiems pastatams šildyti šaltuoju metų laiku vidutiniškai per metus sunaudojama 1902 MWh, tai būtų vidutiniškai apie 0,074 MWh/kv. m per metus.

10.3.3. Centralizuotai tiekiamos šilumos kaina 2018 m. sausio mėn. – 6,5 ct už 1 kWh/kv. m (be PVM).

10.3.4. Kvartalo šilumos tinklų magistralinės trasos yra pakeistos ne visos. Šiame kvartale bendras šilumos tinklų ilgis 4043 m, iš jo bekanaliai 2877 m ir kanaliniai 1166 m. Pagal vykdomą projektą 2018m. bus pakeista 389 m, modernizavimas kainuos 80000 Eur, iš jų 40000 Eur europinės lėšos. Parama skirta. Likusieji kanaliniai šilumos tinklai – 777 m – bus pakeisti gavus paramą, modernizavimas kainuos 350000 Eur, iš jų 175000 Eur europinės lėšos. Parama dar neskirta, bet šis projektas yra įrašytas į rezervinį sąrašą ir šiuo metu agentūra iš dalies keičia paramos skyrimo aprašą dėl papildomų lėšų skyrimo. Planuojama, kad iki 2020 m. visi šilumos tiekimo tinklai bus modernizuoti.

10.3.5. Visame kvartale apšvietimas įrengtas ant gelžbetoninių ir metalinių atramų. Apšvietimo tinklų būklė yra patenkinama, tačiau būtina keisti šviestuvus į energiją taupančius.

10.3.6. Kvartale esantis pėsčiųjų ir dviračių takas yra geros būklės, nes Vilniaus g. naujai įrengtas pėsčiųjų ir dviračių takas.

10.3.7. Kvartalo gyventojų socialinė ekonominė padėtis mieste nėra išskirtinė.

IV SKYRIUS

PROGRAMOS TIKSLAI IR UŽDAVINIAI

11. Programos tikslai – pagerinti kvartalo energijos vartojimo efektyvumą, sumažinti mieste bendrą šiltnamio efektą sukeliančių išmetamųjų dujų taršą, pagerinti vizualinį miesto vaizdą, taip užtikrinant kvartalo ir viso miesto patrauklumą, gyventojų gyvenimo kokybės pagerėjimą.

12. Programos uždaviniai:

12.1. Atsižvelgiant į aplinkosaugos reikalavimus, faktinius gyventojų poreikius, kvartalą atnaujinti kompleksiškai energiniu ir urbanistiniu požiūriu taikant šias priemones:

12.1.1. daugiabučių namų atnaujinimas (modernizavimas) taikant kompleksines energinį efektyvumą didinančias priemones;

12.1.2. viešųjų pastatų atnaujinimas (modernizavimas) taikant kompleksines energinį efektyvumą didinančias priemones;

12.1.3. gatvių apšvietimo tinklų atnaujinimas, pakeitimas į energiniu požiūriu efektyvesnius šviestuvus;

12.1.4. šilumos tinklų atnaujinimas;

12.1.5. kitos antžeminės infrastuktūros sutvarkymas (automobilių statymo teritorijų, žaliųjų teritorijų, pėsčiųjų ir dviračio takų, vaikų žaidimo aikštelių ir kt.).

12.2. Detaliai įvertinti kvartalo ir jame esančių pastatų techninę būklę, inžinerinės infrastruktūros būklę bei kitus kvartalo atnaujinimo poreikius (gatvių ir šaligatvių sutvarkymas, apšvietimo tinklų atnaujinimas, automobilių stovėjimo vietų įrengimas, vaikų žaidimo aikštelių, žaliųjų teritorijų sutvarkymas, taip pat aplinkos pritaikymas neįgaliųjų poreikiams ir kt.).

12.3. Numatyti planuojamų įgyvendinti energiją taupančių priemonių paketus pagal atskirus objektus, galimus finansavimo šaltinius, planuojamos sutaupyti energijos kiekį bei planuojamą sumažinti į aplinką išmetamų šiltnamio efektą sukeliančių dujų kiekį. Pastatų, esančių kvartale, atnaujinimo projektai turi užtikrinti, kad įgyvendinus energiją taupančias priemones, būtų pasiekta ne mažesnė kaip C energinio naudingumo klasė.

12.4. Įgyvendinti Programos įgyvendinimo priemonių plane numatytas energijos efektyvumą didinančias ir kitas priemones ir pasiekti, kad, pritaikius numatytas priemones, šio kvartalo daugiabučiuose gyvenamuosiuose namuose 1 kv. m vidutiniškai būtų sunaudojama 30 proc. kWh mažiau, viešuose pastatuose, pritaikius standartines priemones, 1 kv. m vidutiniškai būtų sutaupoma 20 proc. kWh mažiau šilumos energijos.

Programos įgyvendinimo priemonių plane numatytos energijos efektyvumą didinančios ir kitos priemonės turi atitikti Daugiabučių namų atnaujinimo (modernizavimo) programoje, Viešųjų pastatų energinio efektyvumo didinimo programoje bei kitose su Programos įgyvendinimu susijusiose programose numatytas priemones.

12.5. Sukurti organizacines, technines bei finansines priemones kvartalo energinio efektyvumo didinimo programai parengti ir įgyvendinti.

12.6. Pritraukti privačių investuotojų lėšas kvartalo infrastruktūrai gerinti.

V SKYRIUS

PROGRAMOS ĮGYVENDINIMAS, PROGRAMOS ĮGYVENDINIMO PRIEŽIŪRA

13. Skuodo rajono savivaldybės administracijos direktorius sudaro Programos priežiūros grupę ir patvirtina jos nuostatus. Programos priežiūros grupė prižiūri ir kontroliuoja Programos administratoriaus veiklą.

14. Programos administratorius atlieka visus veiksmus, susijusius su Programos įgyvendinimu, inicijuoja reikiamų dokumentų, susijusių su Programos įgyvendinimu, rengimą, užtikrina, kad Programos įgyvendinimo priemonių plane numatytos priemonės būtų tinkamai ir laiku įgyvendintos. Programos administratorius, įgyvendindamas Programą, turi užtikrinti visų procesų viešumą ir įtraukti į atskirų priemonių svarstymus ir aptarimus suinteresuotus dalyvius – gyvenamųjų ir kitų patalpų savininkus bei kitus suinteresuotus asmenis.

15. Programos įgyvendinimo pradžia – 2018 m., įgyvendinimo pabaiga – 2030 m.

16. Šios Programos įgyvendinimas finansuojamas Lietuvos Respublikos valstybės biudžeto, Europos Sąjungos struktūrinių fondų, tarptautinių organizacijų, Skuodo rajono savivaldybės biudžeto, privačių investuotojų ir kitų šaltinių lėšomis.

17. Įgyvendinant Programą, atsižvelgus į numatomą finansavimą, planuojama:

17.1. atnaujinti (modernizuoti) iki 10 vnt. (apie 27380 kv. m) daugiabučių gyvenamųjų namų, planuojama investicija – 4736740 Eur;

17.2. atnaujinti (modernizuoti) 1 viešąjį pastatą (apie 3251 kv. m), planuojama investicija – 562423 Eur;

17.3. atnaujinti (modernizuoti) gatvių apšvietimo tinklus, pakeičiant šviestuvus į energiniu požiūriu efektyvesnius, planuojama investicija – 84 000 Eur;

17.4. atnaujinti (modernizuoti) kvartalinius šilumos tiekimo tinklus, planuojama investicija – 350000 Eur;

17.5. sutvarkyti kitą antžeminę infrastuktūrą (automobilių stovėjimo teritorijų atnaujinimas, pėsčiųjų ir dviračių takų atnaujinimas ir įrengimas, žaliųjų teritorijų, vaikų žaidimų aikštelių ir kt.) planuojama investicija – 1575980,0 Eur.

VI SKYRIUS

BAIGIAMOSIOS NUOSTATOS

18. Programa keičiama, pripažįstama netekusia galios Skuodo rajono savivaldybės tarybos sprendimu.

___________________

Skuodo rajono savivaldybės kvartalo

energinio efektyvumo didinimo programos

priedas

SKUODO MIESTO KVARTALO TERITORIJA